LIETUVOS RESPUBLIKOS KULTŪROS MINISTRAS

ĮSAKYMAS

DĖl kultūros objektų aktualizavimo projektų atrankos ir finansavimo tvarkos patvirtinimo

2015 m. birželio 8 d. Nr. ĮV-372

Vilnius

Įgyvendindamas Kultūros objektų aktualizavimo 2014–2020 metų programą, patvirtintą Lietuvos Respublikos kultūros ministro 2014 m. spalio 6 d. įsakymu Nr. ĮV-711,

t v i r t i n u Kultūros objektų aktualizavimo projektų atrankos ir finansavimo tvarką (pridedama).

Kultūros ministras	Šarūnas Birutis

PATVIRTINTA

Lietuvos Respublikos kultūros ministro

2015 m. birželio 8 d. įsakymu Nr. ĮV-372

KULTŪROS OBJEKTŲ AKTUALIZAVIMO PROJEKTŲ ATRANKOS IR FINANSAVIMO TVARKA

1. Kultūros objektų aktualizavimo projektų atrankos ir finansavimo tvarka (toliau - Tvarka) nustato valstybės, savivaldybių ir kitų viešojo ar privataus sektoriaus įstaigų projektų (toliau – Projektai), kurie atitinka Kultūros objektų aktualizavimo 2014-2020 metų programos, patvirtintos Lietuvos Respublikos kultūros ministro 2014 m. spalio 6 d. įsakymu Nr. ĮV-711 (toliau – Programa) IV skyriuje nustatytus bendruosius ir specialiuosius reikalavimus reikalavimus, atrankos ir finansavimo eigą.

2. Valstybės projektų vykdytojais gali būti viešieji juridiniai asmenys, kurių savininko (dalininko) teises ir pareigas įgyvendina Lietuvos Respublikos kultūros ministerija (toliau – Kultūros ministerija), pateikę Kultūros ministerijai investicijų į objektą poreikį ir įtraukti į Programos 1 priedą arba 2 priedą.

3. Valstybės projektų atranka vykdoma tokia tvarka:

3.1. Siekiant užtikrinti didžiausio investicijų efektyvumo projektų įgyvendinimą, valstybės projektų vykdytojai kviečiami pateikti Kultūros ministerijai investicijų poreikį ir kultūros rinkodaros planą, parengtą pagal Programos 3 priede numatytas metodines rekomendacijas;

3.2. Pagal valstybės projektų vykdytojų pateiktus ir su Kultūros ministerija suderintus kultūros rinkodaros planus ir investicijų poreikį, nustatomas investicijų efektyvumas – investicijų potencialas sukurti kultūrinės veiklos pokytį, atsižvelgiant į pokyčiui būtinų investicijų ir pagrįstai planuojamo lankytojų ir dalyvių objekte praleidžiamo laiko (val.) pokyčio po investicijų (per investicinį laikotarpį) santykį;

3.3. Siekiant užtinkrinti sklandų ir savalaikį valstybės investicijų panaudojimą, įgyvendinant valstybės projektus, be investicijų efektyvumo, Kultūros ministerija taip pat įvertina planuojamų investicijų regioninį proporcingumą, investicijų balansą tarp atskirų kultūros sektorių, objekto valdytojo investicijų valdymo patirtį ir pasirengimą investiciniam projektui (techninės dokumentacijos parengtumą), galimas rizikas (turto nuosavybės, bendrasavininkų sutikimo vykdyti darbus būtinybę, pradėtų įgyvendinti investicinių projektų tęstinumo užtikrinimo bei finansavimo iš to paties ar skirtingų finansavimo šaltinių galimybes ir kitas rizikas sukeliančias aplinkybes);

3.4. Valstybės objektų atitiktis parengtumo reikalavimams vertinama dviem lygiais: 1 - nėra reikšmingų kliūčių ir rizikų pradėti kultūros paveldo objekto aktualizavimo ar kultūros infrastruktūros modernizavimo investicinio projekto įgyvendinimą; 0 - yra reikšmingų kliūčių ir rizikų pradėti kultūros paveldo objekto aktualizavimo ar kultūros infrastruktūros modernizavimo investicinio projekto įgyvendinimą;

3.5. Atlikusi investicijų efektyvumo ir parengtumo vertinimą, Kultūros ministerija valstybės objektus įtraukia į Programos 1 ar 2 priedą prioritetine tvarka pagal investicijų efektyvumo rodiklį ir atitikimą parengtumo reikalavimams;

3.6. Atsižvelgiant į finansavimo poreikį ir galimybes, į Programos 1 ar 2 priedą įtraukti objektų valdytojai eilės tvarka kviečiami pateikti Kultūros ministerijai investicinius projektus;

3.7. Objektų eiliškumas Programos 1 ar 2 priede peržiūrimas ir gali būti keičiamas, kai objektų valdytojo pateiktame kultūros rinkodaros plane numatyti veiklos pokyčio rodikliai skiriasi nuo investiciniame projekte planuojamų rezultatų rodiklių;

3.8. Kultūros ministerijai įvertinus gautus investicinius projektus, sprendimai dėl valstybės projektų finansavimo tvirtinami Kultūros ministro įsakymu.

4. Savivaldybių projektų vykdytojais gali būti viešieji juridiniai asmenys, kurių savininko (dalininko) teises ir pareigas įgyvendina savivaldybės taryba arba kiti viešieji juridiniai asmenys, nuosavybės teise valdantys regionui reikšmingą ir savivaldybei prioritetinį kultūros objektą.

5. Savivaldybių projektų atranka vykdoma tokia tvarka:

5.1. Siekiant įvertinti galimų investicijų efektyvumą regionuose bei nustatyti regioninių kultūros investicijų dydį atskiriems regionams, savivaldybių projektų vykdytojai kviečiami pateikti Kultūros ministerijai savivaldybei prioritetinių kultūros projektų investicijų poreikį ir rinkodaros planus, parengtus pagal Programos 3 priede numatytas metodines rekomendacijas;

5.2. Kultūros ministerija, įvertinusi savivaldybių pateiktus kultūros rinkodaros planus ir investicijų poreikį, nustato minimalius investicijų efektyvumo reikalavimus savivaldybių projektams;

5.3. Savivaldybių investiciniai projektai vertinami kartu su rinkodaros planuose savivaldybių teikiama informacija apie investicijų efektyvumą – investicijų potencialą sukurti kultūrinės veiklos pokytį, atsižvelgiant į pagrįstai planuojamą lankytojų ir dalyvių objekte praleidžiamo laiko padidėjimą (po investicijų) ir pokyčiui būtinų investicijų santykį;

5.4. Sprendimai dėl savivaldybių projektų finansavimo tvirtinami Kultūros ministro įsakymu ir (arba) kitų teisės aktų nustatyta tvarka.

6. Kiti Programos įgyvendinimui tinkamiausi projektų vykdytojai - viešojo ar privataus sektoriaus įstaigos, nenurodytos Tvarkos 2 ir 4 punktuose, atrenkamos Kultūros ministro ir (arba) kitų teisės aktų nustatyta konkurso tvarka.

7. Esant ribotoms biudžeto galimybėms, siekiama prioritetiškai užtikrinti didžiausio investicijų efektyvumo projektų įgyvendinimą.

8. Valstybės biudžeto lėšos Projektų įgyvendinimui, priklausomai nuo finansavimo šaltinio, skiriamos vadovaujantis šia Tvarka, Lietuvos Respublikos įstatymais ir kitais teisės aktais.

9. Tvarka tvirtinama ir keičiama Kultūros ministro įsakymu.